yádayáṃ loko gā́rhapatyo 'ntárikṣaṃ dhíṣṇyā dyaúrāhavanī́yo 'ntarikṣaloká u asmā́llokādánantarhitó 'tha kásmādgā́rhapatyaṃ citvā̀havanī́yaṃ cinotyátha dhíṣṇyāníti sahá haivèmāvágre lokā́vāsatustáyorviyatoryó 'ntareṇākāśa ā́sīttádantárikṣamabhavadī́kṣaṃ haitannā́ma tátaḥ purā̀ntarā vā́ idamī́kṣamabhūdíti tásmādantárikṣaṃ tadyadgā́rhapatyaṃ citvā̀havanī́yaṃ cinótyetau hyágre lokāvásr̥jyetāmátha pratyétya dhíṣṇyānnívapati kármaṇa evā́nantarayāyā́tho ántayorvāvá saṃskriyámāṇayormádhyaṃ sáṃskriyate